**Образложење**

 Законски оквир за израду и доношење Програма развоја Града Ниша за 2019. годину је члан 20. Закона о локалној самоуправи (''Службени гласник РС'', број 129/2007 и 83/2014- др. закон) и члан 21. и 37. Статута Града Ниша (''Службени лист Града Ниша'', број 88/2008 и 143/2016).

 У складу са дефинисаним законским оквиром, Канцеларија за локални економски развој и пројекте сачинилa је нацрт Програма развоја Града Ниша за 2019. годину.

 Програм развоја Града Ниша за 2019. годину представља разраду стратешких опредељења утврђених Стратегијом развоја Града Ниша, а који су операционализовани Акционим планом одрживог развоја града Ниша за период 2015-2020 година.

Програм развоја града Ниша је краткорочни кровни развојни документ за 2019. годину. Он представља реализацију планирања и програмирања, којим се утврђује листа потреба и приоритета, дефинишу се активности и груписање у једногодишњем периоду рада јавне власти и као такав представља основ за реализацију фазе буџетирања која има оперативни карактер и интегрише расположива финансијска средства за остваривање дефинисаних циљева развоја.

Програм развоја града Ниша за 2019. годину представља основ за програмски буџет, програме јавних предузећа и установа чији је оснивач Град, али и програме осталих релевантних носилаца развоја који су као такви препознати овим документом.

Програмом се дефинише велики број конкретних активности и акција као и носиоци тих активности.

Град Ниш кроз Програм развоја Града Ниша за 2019. годину дефинише активности којим жели да утиче на развој локалне заједнице кроз низ мера и акција које утичу на побољшање локалне инфраструктуре, социјалне и културне програме, људске ресурсе, побољшање јавних услуга које доприносе остварењу регионалног развоја у складу са начелима развојне политике, одрживог развоја и социјалне укључености дефинисаних приоритета стратешких докумената на свим нивоима.

 Развој града Ниша захтева значајне финансијске ресурсе за реализацију пројеката дефинисаних Програмом развоја Града Ниша за 2019. годину.

 Град Ниш ће за реализацију пројеката и програмских активности обезбедити средства из буџета Града и из екстерних извора финансирања. С обзиром на ограничена средства која су на располагању, а која нису у сразмери са потребама заједнице, овим програмом се утврђују подручја и акције са процењеним највећим мултипликативним ефектом да би се остварио што бољи резултат.

Велики број акција је усмерен на побољшање градске инфраструктуре, стварање услова за повећање запослености, позиционирање Града Ниша као атрактивне туристичке дестинације и центра културних дешавања.

Корисници овог програма су сви становници локалне заједнице који имају добробит од спровођења активности, а у ужем смислу крајњи корисници су Град Ниш, градске општине, јавна предузећа и установе које на себе преузимају иницијативу даљег ширења активности препознатих као приоритети потреба локалног становништва и локалне заједнице.

Стварање атрактивног развојног амбијента је основни услов да Град учини привлачним за инвестирање и привлачење додатног инвестиционог капитала нарочито у реалном сектору а све у циљу повећања стандарда становништва и динамичног и одрживог развоја.

Доношење и реализација Програма развоја Града Ниша за 2019. годину је неопходна да би Град сопственим планом развоја, који уважава европске стандарде и истовремено максимално афирмише и активира развојне потенцијале, створио идентитет пожељног места за инвестирање и улагање.

Канцеларија за локални економски

развој ипројекте

Начелник

Др Милан Ранђеловић